钦定古今图书集成/明伦汇编/氏族典/第234卷 > 张纯
## 钦定古今图书集成/明伦汇编/氏族典/第234卷 > 张纯

按《后汉书张纯传》：“纯字伯仁，京兆杜陵人也。高祖父
安世封富平侯，父放，为侍中。纯少袭爵，比哀、平间为
侍中。王莽时至列卿。建武初，先来诣阙，故得复国。二
年，拜太中大夫，迁五官中郎将，更封武始侯，食富平
之半。纯在朝历世，明习故事。建武初，旧章多阙，每有
疑议，辄以访纯，自郊庙婚冠丧纪礼仪，多所正定。帝”
甚重之，以纯兼虎贲中郎将，数被引见。十九年，奏为
南顿君，立皇考庙，帝从之。明年，为太仆。二十三年，为
大司空。二十六年，诏纯曰：“禘祫之祭，不行已久，宜据
经典，详为其制。”纯奏议，帝从之，禘祫遂定。三十年，纯
奏上宜封禅。中元元年，帝东巡岱宗，以纯视御史大
夫，从。三月薨，谥曰节侯。